**Trude Dybendahl** (fødd 8. januar 1966) er ein norsk tidlegare langrennar frå Oslo. Ho vart verdsmeister på 5 km under ski-VM 1991 i Val di Fiemme. I tida 1988-97 vann ho tre OL-medaljar og seks VM-medaljar, seks av medaljane fekk ho med norske lag i 4x5 km stafett. Ho har sju individuelle verdscupsigrar. Dybendahl representerte Kjelsås IL.

Aktiv
-----

Dybendahl byrja hevde seg i verdseliten frå slutten av 1986-sesongen. Litt overraskande fekk ho gå startetappen for Noreg under vinter-OL 1988 i Calgary, og tok då si fyrste av tre strake sølvmedaljar i øvinga, ettersom ho gjekk på både 1992-laget og 1994-laget, kvartettar som kvar gong tok sølv.

Dybendahl fekk si fyrste pallplassering i verdscupen då ho på nyåret 1989 vart nummer tre på ein 5 kilometer i sovjetiske Kavgolovo. Vel eit år seinare var ho tilbake i Sovjetunionen og gjekk heilt til topps framfor veteranen Raisa Smetanina og unge Larisa Lazutina, begge frå Sovjet. Seinare i 1990-sesongen vann ho to nye verdscuprenn, eitt i Örnsköldsvik og det andre på Vang i Hedmark.

1991-sesongen vart den største for Dybendahl, trass i at ho ikkje vann meir enn eitt internasjonalt renn. Ho var i sitt livs form under ski-VM i Val di Fiemme, og tok sølvmedaljen på opningsdistansen 15 km. Fire dagar etter, den 12. februar, vann ho 5 km. På stafetten gjekk ho Noreg inn til bronsemedalje.

To år seinare tok Dynebdahl bronsemedaljen på 5 km under ski-VM 1993 i Falun, hennar tredje og siste individuelle VM-medalje. Også i stafettevlinga tok ho ein bronsemedalje, der ho var tilbake som startløpar for Noregs lag. Dybendahl tok si sjette stafettmedalje då ho i Trondheim i 1997 som ankerkvinne gjekk Noreg inn til sølv på 4x5 km stafett, 16 sekundar bakom Russland.

Dybendahl vann eit verdscuprenn på Lillehammer i mars 1993. Neste verdscupsigeren kom i desember 1996 i Oberstdorf, der fire norske løparar kom øvst på resultatlista. Ho vann sin sjuande og siste siger i verdscupen, eit sprintrenn over 1 km, i svenske Sunne i mars 1997. I alt kleiv ho pallen etter 18 (7-4-7) verdscuprenn.

Dybendahl la opp etter 1998-sesongen.

### Medaljar og besteplasseringar i internasjonale meisterskap

* Vinter-OL 1988 i Calgary: Sølvmedalje i 4x5 km stafett
* Ski-VM 1989 i Lahti: Nr 12 på 10 km klassisk og 15 km
* Ski-VM 1991 i Val di Fiemme: Gullmedalje på 5 km, sølvmedalje på 15 km og bronsemedalje i 4x5 km stafett
* Vinter-OL 1992 i Albertville: Sølvmedalje i 4x5 km stafett, nr 8 på 15 km
* Ski-VM 1993 i Falun: Bronsemedalje både på 5 km og i 4x5 km stafett
* Vinter-OL 1994 på Lillehammer: Sølvmedalje i 4x5 km stafett, nr 4 på 30 km
* Ski-VM 1995 i Thunder Bay: Nr 9 på 15 km
* Ski-VM 1997 i Trondheim: Sølvmedalje i 4x 5 km stafett, nr 7 på 30 km
* Vinter-OL 1998 i Nagano: Nr 6 på 15 km

### Medaljar og besteplasseringar i noregsmeisterskap

* Ski-NM 1987: Nr 5 på 20 km i Steinkjer
* Ski-NM 1988: Nr 4 på 20 km på Vang
* Ski-NM 1989: Gullmedalje på 5 km og bronse på 10 km på Geilo
* Ski-NM 1990: Gullmedalje på 30 km, sølv på 5 og 10 km på Gjøvik
* Ski-NM 1991: Gullmedalje både på 5 km og 30 km, bronse på 10 km
* Ski-NM 1992: Gullmedalje på 5 km, bronse både på jaktstart, 15 km og 30 km i Trondheim
* Ski-NM 1993: Gullmedalje på 5 km, sølv både på jaktstar og på 15 km på Lillehammer
* Ski-NM 1994: Sølvmedalje på 5 km i Vegårshei
* Ski-NM 1995: Sølvmedalje på 15 km, bronse på jaktstart i Oslo
* Ski-NM 1996: Sølvmedalje på 5 km, bronse på jaktstart
* Ski-NM 1997: Sølvmedalje på 15 km i Mo i Rana
* Ski-NM 1998: Nr 5 på 5 km på Berkåk
* Ski-NM 1999: Nr 5 på 5 km på Skrautvål

Dybendahl bur i Oslo og er eigar og dagleg leiar av firmaet Trude Dybendahl Ski AS, som held kurs i skiteknikk for vaksne. Ho har skrive boka *Større skiglede med bedre teknikk*.

Kjelder
-------

* *Sportsboken*, aktuelle årgangar

Bakgrunnsstoff
--------------

* «Trude Dybendahl-Hartz» (på engelsk). Olympedia. Henta 23. juni 2022.

|  |  |
| --- | --- |
| Autoritetsdata | 
* BIBSYS
* Store norske leksikon
* VIAF
* ISNI

 |